
Hører  Søren  Kierkegaard  til  i studerekammeret  el- 
ler i kirken? 


Om  Søren  Kierkegaard  og  det  kristne  liv\ 


Frida  Guld  & Kristine  K.  Ravn  (red.),  Fromme  Søren.  Om  Søren  Kierkegaard  og  det 

kristne  liv  (Eksistensen  2016),  272  sider. 


NÅR  JEG  HAR  TALT  MED  ELLER  LÆST  TEKSTER  AF  TEOLOGER,  der  har 
gået  i skole  hos  Søren  Kierkegaard,  er  jeg  af  og  til  stødt  på  af- 
visninger af,  hvad  man  kunne  kalde  gængs  (folke)kirkelig  kristen- 
dom. Nogle  har  indset,  at  fordringen  til  hin  enkelte  ikke  kan  op- 
fyldes, og  derfor  vil  de  ikke  kalde  sig  kristne  i egentlig  forstand. 
Nogle  er  blevet  så  indlæst  i Kierkegaards  pseudonyme  forfatter- 
skab, at  kristendommen  hos  dem  kommer  til  at  lyde  som  en  særlig 
form  for  intellektuel  virksomhed  forbeholdt  de  få  udvalgte,  der  er 

fortrolige  med  Kierkegaards  forfatterskab.  Andre  er  blevet  så  be- 
tagede af  forfatterskabets  maskespil  og  de  biografiske  sammen- 
hænge, at  de  ikke  ænser  kristendommen  i dens  almindelige  ud- 
tryksformer. Atter  andre  er  dem,  der  med  Kierkegaard  konstate- 
rer, at  kristendommen  ikke  findes  her  til  lands,  og  da  slet  ikke  i 
den  danske  folkekirke,  alt  i mens  de  passer  deres  arbejde  som  sog- 
nepræster, indtil  de  kan  hæve  tjenestemandspensionen. 

I den  nyudgivne  antologi  Fromme  Søren.  Om  Søren  Kierkegaard 
og  det  kristne  liv  er  det  andre  røster,  der  kommer  læseren  for  øre. 
Sagen  er  jo  den,  at  et  stort  antal  præster  af  vidt  forskellig  støbning 
og  temperament  har  læst  og  hentet  inspiration  hos  Kierkegaard  i 
deres  daglige  virke  og  måske  især  under  prædikenforberedelserne. 
Jeg  har  på  fornemmelsen,  at  Kierkegaard  er  den  teologiske  forfat- 
ter, der  oftest  bliver  citeret  fra  prædikestolene  i den  danske  fol- 
kekirke. Alligevel  er  det  forbavsende  lidt  af  den  omfangsrige  litte- 
ratur om  Kierkegaard,  der  beskæftiger  sig  med  spørgsmål  af  pa- 
storal karakter. 

Det  er  denne  mangel,  om  man  vil,  som  den  antologi,  der  her  er 
til  anmeldelse,  forsøger  at  råde  bod  på.  Titlen  er  velvalgt:  Fromme 
Søren  antyder,  at  der  bag  forfatterskabet  måske  gemmer  sig  et 
fromt  menneske  opvokset  under  pietistisk  indflydelse.  Undertit- 
lens ’og’  indikerer,  at  vi  her  ikke  har  at  gøre  med  endnu  en  bog 
om  kristenlivet  ifølge  Kierkegaard,  men  en  bog  om  en  række  em- 
ner hentet  fra  gudstjenesten  og  ’det  kristne  liv’,  der  sættes  i for- 
hold til  og  belyses  gennem  Kierkegaards  forfatterskab.  Det  bety- 
der, at  det  med  det  samme  kommer  til  at  handle  om  emner  som 
forholdet  til  pietismen,  den  'etablerede  kirke’  og  dens  gudstjeneste 
samt  diskussionen  af  forholdet  mellem  det  tidlige  forfatterskab  og 
den  berygtede  kirkekamp.  Dertil  kommer,  at  det  opbyggelige  for- 
fatterskab rykker  ind  i centrum.  Alene  af  den  grund  må  antologi- 
en være  interessant  læsning  både  for  dem,  der  har  beskæftiget  sig 

indgående  med  Kierkegaard,  og  for  dem,  der  står  mere  tøvende 
overfor  forfatterskabet  og  dets  tendens. 

Det  er  lykkedes  redaktørerne  at  stille  de  rigtige  spørgsmål  til 
forfatterskabet  ud  fra  den  overordnede  overvejelse,  om  man  kan 
tage  Kierkegaards  forfatterskab  med  ind  i virket  som  præst,  eller 
om  det  bør  blive  i studerekammeret.  Alene  i den  måde,  hvorpå  de 
enkelte  forfattere  forholder  sig  til  den  stillede  opgave  - at  skrive 
om  Kierkegaard  i forhold  til  et  givent  ’praktisk-teologisk’  emne  - 
svarer  de  indirekte  forskelligt  på.  Redaktørerne  fortjener  ros  for  at 
have  udviklet  et  godt  koncept,  lagt  det  eftertænksomt  til  rette  og 
engageret  dygtige  og  vidende  folk  til  at  skrive.  Det  er  der  kommet 
11  gode  og  isoleret  set  interessante  artikler  om  Kierkegaard  ud  af. 

Jeg  må  dog  efter  endt  læsning  spørge,  om  redaktørerne  har  haft 
tiden  og  viljen  til  at  gå  i rette  med  forfatterne,  når  de  kun  delvist 
har  levet  op  til  at  bidrage  til  bogens  overordnede  ramme  - en  næ- 
sten klichéagtig  indvending  i en  anmeldelse  af  en  antologi,  men 
ikke  desto  mindre  en  vægtig  anke.  Jeg  tør  med  en  vis  sikkerhed 
vove  at  konstatere,  at  det  især  er  tiden,  det  har  knebet  med,  og  det 
er  en  skam.  Bogen  bærer  præg  af  en  forhastet  redaktionel  proces. 
Der  er  forholdsvis  mange  korrekturfejl  og  en  ganske  svingende  og 
undertiden  endda  manglende  henvisningspraksis  - en  enkelt  for- 
fatter (dr.theol.  Anders  Kingo)  føler  sig  slet  og  ret  hævet  over  at 
komme  med  henvisninger.  Det  er  yderst  kritisabelt  i en  antologi, 
der  bevæger  sig  på  et  forholdsvist  højt  akademisk  niveau.  Det 
kommer  givetvis  af,  at  artiklerne  er  baseret  på  foredrag  holdt  i 
kirkeligt  regi.  Selvom  det  ikke  er  en  undskyldning,  er  det  en  spej  - 
ling  af  selve  ærindet:  at  forholde  sig  praktisk-teologisk  til  Kierke- 
gaard. Trods  dette  føler  jeg  mig  som  læser  i nogle  af  bidragene  ut- 
ryg ved  berettigelsen  af  de  oplysninger  og  tolkninger,  der  frem- 
lægges. Hvor  stammer  flere  af  forfatternes  intime  kendskab  til  Ki- 
erkegaards biografi  og  sjæleliv  fx  fra?  På  hvilket  grundlag  bygges 


224 


Kristoffer  Garne 


de  store  forkromede  fortolkninger  af  kirkehistorien?  Hvordan  stil- 
ler forfatterne  sig  i forhold  til  den  megen  litteratur,  de  må  have 
læst  om  Kierkegaard,  og  som  de  bygger  de  store  helhedstolknin- 
ger af  forfatterskabets  tendens  eller  intention  på?  Nogle  forfattere 
har  selvfølgelig  helt  styr  på  akribien,  selvom  ensretningen  halter 
de  enkelte  bidrag  imellem.  Når  nu  redaktørerne  har  gjort  sig 
umage  med,  at  alle  henvisninger  er  til  den  nye  SKS-udgave,  og 
desuden  har  udstyret  bogen  med  et  register  over  omtalte  værker 
af  Kierkegaard,  skulle  de  også  have  gjort  en  indsats  for,  at  alle  ar- 
tikler lever  op  til  den  høje  standard,  som  nogle  lægger  for  dagen. 

I forhold  til  bogens  emne  er  det  naturligt  nok,  at  de  mest  inter- 
essante artikler  er  dem,  der  forholder  sig  direkte  til  den  givne  op- 
gave og  sætter  de  anvendte  Kierkegaard-tekster  i relation  til  den 
behandlede  problemstilling,  og  de  mindst  interessante  dem,  der 
forbliver  indenfor  Kierkegaards  eget  univers.  Det  mest  påfaldende 
eksempel  på  dette  er  Anders  Thyrring  Andersens  artikel,  som  er 
en  gennemtænkt  og  veldokumenteret  helhedstolkning  af  forfatter- 
skabet. Thyrring  Andersen  bruger  sit  emne  - prædikenen  - til  at 
vise,  hvordan  Kierkegaards  forfatterskab  er  én  stor  prædiken  med 
en  gennemtænkt  meddelelsesstrategi  og  forskellige  udtryksfor- 
mer. Det  er  spændende,  grundigt  og  lærd,  men  også  svært  og  be- 
hæftet med  lange  citater.  Det  pastoralteologiske  aspekt  falder  ud 
til  fordel  for  systematisk  teologi  og  litteraturvidenskab,  og  det  er 
en  skam,  for  artiklen  har  nogle  vilde  perspektiver,  der  burde  ud- 
foldes som  homiletiske  overvejelser  - opfordringen  er  hermed  gi- 
vet. Den  samme  tendens,  synes  jeg,  kendetegner  den  ene  af  redak- 
tørerne, Frida  Gulds  artikel  om  bønnen.  Velskrevet  religionsfiloso- 
fi med  interessant  udblik  til  samtidens  dannelseskultur,  som  Kier- 
kegaard hudfletter,  men  den  terminologi,  der  udvikles  om  bønnen, 
ligger  langt  fra  noget,  jeg  umiddelbart  kan  forbinde  med  gudstje- 
neste og  ’fromhedspraksis’.  Bogens  afsluttende  bidrag  om  død, 

sorg  og  ’den  sande  trøst’  af  Morten  Brøgger  går  lidt  i samme  ret- 
ning, men  han  gør  det  dog  i indledningen  tydeligt,  at  han  har  fået 
emnet  begravelsen,  men  har  valgt  at  fremlægge  nogle  forbereden- 
de overvejelser  til  sjælesorg  og  begravelsesprædiken.  Det  er  ærlig 
snak,  men  jeg  savner  alligevel  som  i de  to  andre  artikler  nogle 
mere  principielle  overvejelser  over  implikationerne. 

To  bidrag  om  Kierkegaards  forhold  til  pietismen  (Anders 
Kingo)  og  Brorson  (Bente  Bramming)  falder  i kraft  af  deres  emne 
lidt  udenfor,  men  de  skal  med,  når  nu  titlen  er  Fromme  Søren.  Til- 
sammen viser  de  to  artikler,  at  Kierkegaard  tager  pietismens  be- 
greber og  tænker  dem  anderledes  eksistentielt  og  dialektisk,  og 
derfor  kan  begge  forsikre  om,  at  han  ikke  er  pietist.  Det  forekom- 
mer rigtig  nok,  men  jeg  kunne  godt  være  fri  for  brugen  af  pietis- 
me som  skældsord,  som  især  Kingos  henvisningsløse,  men  ellers 
fine  artikel  er  forfalden  til.  Det  skal  nævnes,  at  Bente  Brammings 
måde  at  introducere  til  pietismen  på  gennem  udvalgte  eksempler 
- især  fra  Brorsons  digtning  - er  eksemplarisk,  og  denne  indfalds- 
vinkel fremhæver  - i hvert  fald  for  mig  - ukendte  sider  af  Kierke  - 
gaards  tænkning. 

De  to  Kierkegaard-forskere  Tonny  Aagaard  Olesen  og  Roar 
Tuxen  Lavik  er  et  skridt  foran  flere  af  de  andre  bidragydere,  hvad 
angår  kendskab  til  forfatterskabet  og  den  nyeste  forskning  samt 
øvelsen  i at  skrive  formidlende  på  baggrund  af  forskning.  Måske 
er  det  derfor,  at  de  har  fået  tildelt  de  to  centrale  emner  dåb  og 
nadver.  De  pastoralteologiske  overvejelser  er  til  gengæld  til  at 
overse. 

Tonny  Aagaard  Olesen  fremhæver  et  meget  spændende  materi- 
ale, idet  han  læser  Kierkegaards  udsagn  om  dåben  på  baggrund  af 
diskussionerne  om  dåben  i midten  af  1800-tallet,  hvor  de  ’fire  sto- 
re’ teologer  - Mynster,  Grundtvig,  Clausen  og  Martensen  - alle 
deltog  ihærdigt  og  indsigtsfuld.  Her  er  noget  stof,  der  fortjener  at 

blive  belyst  yderligere,  og  som  kunne  bidrage  til  folkekirkens  ak- 
tuelle diskussion  om  dåben.  Desværre  - om  man  så  må  sige  - vi- 
ser Aagard  Olesen  også,  at  der  ikke  er  brug  for  dåbens  sakramente 
i Kierkegaards  eksistensteologi.  Men  så  kan  man  jo  opsøge  hans 
samtidige. 

Lavik  viser,  at  Kierkegaard  gik  til  nadver  41  gange  i sit  liv  - al- 
tid om  fredagen  efter  skriftemål  og  ofte  på  bestemte  dage,  der  hav- 
de forbindelse  til  hans  forhold  til  sin  familie  og  til  Regine  Olsen. 
Det  er  slående,  hvor  langt  der  er  til  vores  nuværende  gudstjene- 
steordning med  åbent  nadverbord  til  alle  højmesser.  Artiklen  er 
biografisk  tilrettelagt,  men  bruger  denne  tilgang  som  skruebræk- 
ker for  at  åbne  nogle  interessante  måder  at  tænke  om  nadveren 
på,  som  findes  hos  Kierkegaard:  Det  vertikale  aspekt,  mødet  med 
Gud,  knyttes  sammen  med  det  horisontale,  forholdet  til  medmen- 
neskene. Desuden  medtænker  Kierkegaard  efterfølgelsen  af 
Kristus  som  endnu  et  aspekt  ved  nadveren  - hvilket  fører  ham  ud 
i kirkekampen,  hvor  livet  må  ofres  for  sandheden.  Nadveren  er 
med  Laviks  ord  en  forsmag  på  fællesskabet  i Guds  rige,  et  kærlig- 
hedsfællesskab, der  aldrig  ophører. 

Niels  Bjørn  Christensen-Dalsgaard  tager  anledning  af  opgaven 
og  giver  en  minutiøs  gennemgang  af  Kierkegaards  tale  Ved  Anled- 
ningen af  et  Skriftemål,  som  han  bruger  til  at  diskutere  skriftemå- 
lets historie  og  dets  aktuelle  betydning,  hvor  det  lever  en  skygge- 
tilværelse. De  overvejelser,  der  knytter  sig  til  skriftemålet,  har  re- 
levans for,  hvordan  man  tænker  om  fx  syndsforladelse  og  sjæ- 
lesorg. De  pastoralteologiske  overvejelser  træder  her  tydeligt 
frem,  og  Kierkegaard  bliver  både  til  inspiration  og  til  en,  man  un- 
dertiden må  korrigere.  De  pastoralteologiske  overvejelser  er  min- 
dre tydelige  i John  Hørbos  artikel  om  biblen  og  Sørine  Gotfred- 
sens  om  ægteskabet,  men  begge  går  direkte  på  deres  emner  og  hø- 
rer til  de  mere  læseværdige  bidrag. 

Bogens  absolut  bedste  og  mest  perspektivrige  bidrag  er  den  an- 
den af  redaktørerne,  Kristine  K.  Ravns.  Hun  har  tilladt  sig  at  stille 
sig  lidt  på  afstand  med  det  grundlæggende  spørgsmål,  som  bogen 
skal  give  svar  på,  nemlig  om  man  kan  bygge  kirke  på  Kierke- 
gaard? Det  er  en  stor  styrke,  at  hun  som  redaktør  har  benyttet  sig 
af  den  mulighed,  hun  har  haft,  for  at  læse  de  andre  bidrag  og  an- 
tydningsvist knytte  an  til  dem.  Ravn  giver  en  kort  introduktion  til 
Kierkegaards  teologi,  som  hun  uproblematisk  taler  om.  Den  selv- 
følgelighed, hvormed  hun  gør  det,  vidner  om  fortrolighed  med  Ki- 
erkegaard og  især  med  implikationerne  i hans  tænkning  for  den 
systematiske  teologi,  som  bedrives,  fordi  der  skal  prædikes  på 
søndag.  Ravn  konfronterer  Kierkegaard  på  to  afgørende  punkter: 
For  det  første  spørger  hun,  om  Kierkegaards  indflydelse  har  bety- 
det, at  vi  er  blevet  for  orienterede  mod  individet  i vores  kristen- 
dom, og  svarer  bekræftende.  For  det  andet  tager  hun  den  konse- 
kvens af  denne  konstatering,  at  man  må  konfrontere  Kierkegaards 
syn  på  menigheden  med  kirkesynet  hos  Luther,  og  det  er  så  det, 
hun  gør  i artiklen.  Dette  greb  gør,  at  hun  kan  fremhæve  guldet  i 
Kierkegaards  tænkning  om  den  usynlige  kirke  og  styrkelsen  af  in- 
derligheden, på  samme  tid  som  hun  kritiserer  hans  problematiske 
treenigheds-teologi,  hans  overbebyrdelse  af  mennesket  og  de  fata- 
le konsekvenser,  det  får  i kirkekampen.  Den  er  ifølge  Ravn  en 
kortslutning,  som  dog  er  forventelig  i forlængelse  af  de  problema- 
tiske tendenser  i forfatterskabet,  hun  fremhæver.  Hendes  afslut- 
ning fortjener  at  blive  citeret  i sin  helhed: 

Så  til  sidst:  Kan  man  bygge  kirke  på  Kierkegaard:  Nej, 
for  kirken  hverken  kan  eller  skal  bygges  ifølge  Kierke- 
gaard, den  er  der  allerede  som  noget,  vi  har  fået  givet. 

Men  vi  kan  bruge  den  sene  Kierkegaard  som  en  på- 
mindelse om  faren  ved  at  tro,  at  man  ”kan  melde  sig 
ud  af  klubben”,  og  faren  ved  at  kræve  en  martyrens 

synlighed  af  kirken,  som  rækker  ud  over  det,  som  Lut- 
her kalder  kirkens  ydre  tegn,  som  Helligånden  mulig- 
gør i dåben,  nadveren  og  forkyndelsen  af  ordet.  Og  vi 
kan  bruge  den  tidlige  Kierkegaard  til  at  afholde  os  fra 
at  lave  alverdens  synlige  kirkespir,  logoer  og  hurlum- 
hej for  at  synliggøre  den  (s.  74). 

Det  bringer  mig  frem  til  afslutningen:  Kan  man  tage  Kierke- 
gaards  forfatterskab  med  ind  i præstevirket,  eller  må  det  efterlades 
i studerekammeret?  Man  kan  godt  tage  ham  med  i kirken,  hvis 
man  ikke  lader  hans  ’enkeltmandskristnedom’  overdøve  kirkens 
gudstjeneste:  sakramenterne,  forkyndelsen,  bekendelsen  og 

lovsangen.  Hvis  man  ikke  evner  dette,  der  ifølge  Ravn  og  flere  an- 
dre af  bogens  bidragydere  også  indebærer,  at  man  må  tage  afstand 
fra  væsentlige  tendenser  i forfatterskabet,  må  man  lade  det  blive  i 
studerekammeret.  Men  det  er  måske  heller  ikke  noget  ringe  sted 
at  være,  hvis  man  er  et  forfatterskab? 

